62000CC0368_FI
Julkisasiamiehen ratkaisuehdotukset
Julkisasiamiehen ratkaisuehdotukset
1. Uimaveden laadusta 8 päivänä joulukuuta 1975 annettu neuvoston direktiivi 76/160/ETY on annettu ympäristön ja kansanterveyden suojelemiseksi. Direktiivin 4 artiklan 1 kohdassa edellytetään, että jäsenvaltioiden on toteutettava tarvittavat toimet sen varmistamiseksi, että uimaveden laatu noudattaa 3 artiklan mukaisesti vahvistettuja raja-arvoja kymmenen vuoden kuluessa direktiivin tiedoksiantamisesta.
2. Direktiivin 6 artiklan 1 kohdassa säädetään, että jäsenvaltioiden toimivaltaiset viranomaiset suorittavat näytteenoton, jonka vähimmäistiheydestä on säädetty direktiivin liitteessä.
3. Direktiivissä sallitaan kuitenkin se, että uimaveden katsotaan tietyin edellytyksin vastaavan asiaankuuluvia muuttujia, vaikka tietty prosenttiosuus uimakauden kuluessa otetuista näytteistä ei olisikaan liitteessä vahvistettujen raja-arvojen mukainen. Direktiivin 5 artiklan 1 kohdassa vahvistetaan näin ollen sellaiset uimavesinäytteiden prosenttiosuudet, jotka on otettava huomioon, jotta uimaveden voidaan katsoa olevan asiaankuuluvien muuttujien mukaista.
4. Direktiivin 13 artiklassa, sellaisena kuin se on muutettuna direktiivin 91/692/ETY 3 artiklalla, säädetään, että jäsenvaltiot toimittavat vuosittain komissiolle kertomuksen direktiivin täytäntöönpanosta kyseisen vuoden osalta.
5. Direktiivi tuli Ruotsin kuningaskunnan osalta voimaan 1.1.1995 liittymisasiakirjan 2 artiklan nojalla.
6. Ruotsin kuningaskunta toimitti komissiolle asianmukaisesti vuosia 1995-1998 koskevat kertomukset. Komissio totesi näiden kertomusten perusteella tiettyjä puutteellisuuksia. Erityisesti vuoden 1998 osalta komissio totesi, että 31 uima-aluetta ei vastannut direktiivin 3 artiklan mukaisesti vahvistettuja arvoja. Komissio katsoi myös, että Ruotsin kuningaskunta ei ollut tiettyjen uima-alueiden osalta noudattanut näytteenoton vähimmäistiheyttä koskevia velvoitteitaan direktiivin 6 artiklan 1 kohdan mukaisesti.
7. Noudatettuaan EY 226 artiklassa määrättyä oikeudenkäyntiä edeltävää menettelyä komissio saattoi tämän asian yhteisöjen tuomioistuimen käsiteltäväksi; komissio vaatii yhteisöjen tuomioistuinta toteamaan, että Ruotsin kuningaskunta on jättänyt noudattamatta direktiivin 4 artiklan 1 kohdan ja 6 artiklan 1 kohdan mukaisia velvoitteitaan, koska se ei ole toteuttanut tarvittavia toimenpiteitä sen varmistamiseksi, että sen uimavesien laatu vastaisi direktiivissä vahvistettuja raja-arvoja, ja koska se ei ole noudattanut näytteenoton vähimmäistiheyttä.
8. Ruotsin kuningaskunta toteaa puolustuksekseen, että mainituilla 31 uima-alueella vuosina 1999-2000 otetut näytteet osoittavat, että veden laatu vastasi muutamaa poikkeusta lukuun ottamatta direktiivissä vahvistettuja arvoja. Se myöntää kuitenkin, että komission kanne on perusteltu direktiivin 4 artiklan 1 kohdan osalta. Ruotsin kuningaskunta myöntää myös, ettei se ole täyttänyt direktiivin 6 artiklan 1 kohdassa säädettyjä näytteenoton vähimmäistiheyttä koskevia vaatimuksia.
Ratkaisuehdotus
9. Edellä esitetyn huomioon ottaen ehdotan, että yhteisöjen tuomioistuin
1. toteaa, että Ruotsin kuningaskunta ei ole noudattanut uimaveden laadusta 8 päivänä joulukuuta 1975 annetun neuvoston direktiivin 76/160/ETY 4 artiklan 1 kohdan ja 6 artiklan 1 kohdan mukaisia velvoitteitaan, koska se ei ole toteuttanut kaikkia tarvittavia toimenpiteitä sen varmistamiseksi, että sen uimavesien laatu vastaa direktiivissä vahvistettuja raja-arvoja, ja koska se ei ole noudattanut direktiivissä säädettyä näytteenottotiheyttä koskevia velvoitteita
2. velvoittaa Ruotsin kuningaskunnan korvaamaan oikeudenkäyntikulut.